**รายละเอียดคุณลักษณะเฉพาะ  
การจ้างที่ปรึกษาพัฒนาโครงสร้างเว็บไซต์กรมส่งเสริมการเกษตรตามมาตรฐานเว็บไซต์ภาครัฐ**----------------------------------------

**1. หลักการและเหตุผล**

กรมส่งเสริมการเกษตรมีการให้บริการด้านข้อมูลข่าวสารแก่เกษตรกรและประชาชนทั่วไป ผ่านทางเว็บไซต์ เพื่อเผยแพร่ประชาสัมพันธ์ข้อมูลข่าวสาร ข้อมูลด้านการส่งเสริมการเกษตรและกิจกรรมต่าง ๆ ของกรมส่งเสริมการเกษตร โดยให้บริการผ่านระบบเครือข่ายอินเตอร์เน็ตและอินทราเน็ต และได้มีการปรับเปลี่ยนรูปแบบเป็นระบบบริหารจัดการเว็บไซต์ (CMS) เมื่อ พ.ศ. 2554 รวมทั้งการจัดทำเว็บไซต์ของหน่วยงานภายในของกรมส่งเสริมการเกษตร ได้แก่ สำนักงานเกษตรอำเภอ สำนักงานเกษตรจังหวัด และสำนักส่งเสริมและพัฒนาการเกษตรเขต 1-9 จึงจำเป็นต้องมีการบริหารจัดการโครงสร้างเนื้อหาและโครงสร้างเว็บไซต์อย่างเป็นระบบ ประกอบกับรัฐบาลได้มุ่งเน้นให้หน่วยงานภาครัฐดำเนินการตามแผนการขับเคลื่อนแผนพัฒนาดิจิทัลเพื่อเศรษฐกิจและสังคมของหน่วยงานภาครัฐ เพื่อยกระดับการให้บริการประชาชน ให้สามารถเข้าถึงบริการของหน่วยงานภาครัฐได้โดยสะดวก โดยการพัฒนาประสิทธิภาพระบบสารสนเทศของส่วนราชการอย่างต่อเนื่อง และกำหนดให้หน่วยงานภาครัฐต้องปรับปรุงเว็บไซต์ให้ตามข้อกำหนดของมาตรฐานเว็บไซต์ภาครัฐ ทั้ง 5 หมวดหมู่ ได้แก่ 1) ข้อมูลพื้นฐาน 2) การสร้างปฏิสัมพันธ์กับผู้ใช้บริการ 3) การให้บริการในรูปแบบอิเล็กทรอนิกส์ 4) คุณลักษณะที่ควรมี 5) การทำเนื้อหาเว็บไซต์ที่ทุกคนเข้าถึงและใช้ประโยชน์ได้ (Web Accessibility) กรมส่งเสริมการเกษตรจึงมีความจำเป็นต้องดำเนินการปรับปรุงเว็บไซต์กรมส่งเสริมการเกษตรปัจจุบัน (www.doae.go.th) ให้เป็นไปตามมาตรฐานเว็บไซต์ภาครัฐรวมทั้งการรักษาความมั่นคงปลอดภัยสารสนเทศ (Information Security) ทั้งของหน่วยงานและผู้ใช้บริการ

**2. วัตถุประสงค์**

เพื่อพัฒนาโครงสร้างเว็บไซต์ของกรมส่งเสริมการเกษตรให้เป็นตามข้อกำหนดของมาตรฐานเว็บไซต์ภาครัฐ และรองรับแผนการขับเคลื่อนแผนพัฒนาดิจิทัลเพื่อเศรษฐกิจและสังคม รวมทั้งการรักษาความมั่นคงปลอดภัยสารสนเทศ (Information Security) ของข้อมูลในเว็บไซต์ ทั้งของหน่วยงานและผู้ใช้บริการ

**3. คุณสมบัติของผู้เสนอราคา**

3.1 ผู้เสนอราคาต้องจดทะเบียนเป็นที่ปรึกษากับศูนย์ข้อมูลที่ปรึกษาไทย กระทรวงการคลังตามระเบียบสำนักนายกรัฐมนตรีว่าด้วยการพัสดุ พ.ศ. 2535 และยังไม่หมดอายุจนถึงวันยื่นซอง

3.2 ผู้เสนอราคาต้องไม่เป็นผู้ที่ถูกระบุชื่อในบัญชีรายชื่อผู้ทิ้งงานของทางราชการและได้แจ้งเวียนชื่อแล้ว หรือไม่เป็นผู้ที่ได้รับผลของการสั่งการให้นิติบุคคล หรือบุคคลเป็นผู้ทิ้งงานตามระเบียบของทางราชการ

3.3 ผู้เสนอราคาต้องไม่มีผลประโยชน์ร่วมกันกับผู้เสนอราคารายอื่น ณ วันที่เสนอราคา หรือไม่เป็นผู้กระทำ  
อันเป็นการขัดขวางการแข่งขันราคาอย่างเป็นธรรมในการจ้างครั้งนี้

3.4 ผู้เสนอราคาต้องไม่เป็นผู้ได้รับเอกสิทธิ์หรือความคุ้มกัน ซึ่งอาจปฏิเสธไม่ยอมขึ้นศาลไทย เว้นแต่รัฐบาลของผู้เสนอราคาได้มีคำสั่งให้สละสิทธิ์

3.5 ผู้เสนอราคาต้องมีผลงานการพัฒนาเว็บไซต์ที่สอดคล้องหรือเกี่ยวข้องกับมาตรฐานเว็บไซต์ภาครัฐ  
ให้หน่วยงานราชการ หรือ หรือรัฐวิสาหกิจ หรือหน่วยงานเอกชนที่เชื่อถือได้มาแล้วไม่น้อยกว่า 1 สัญญา มูลค่า  
ไม่น้อยกว่า 1.5 ล้านบาท ภายใน 3 ปี โดยต้องมีหนังสือรับรองจากหน่วยงานนั้น ๆ พร้อมสำเนาคู่ฉบับสัญญา  
ทุกโครงการ และนำเอกสารหลักฐานมายื่นพร้อมกับข้อเสนอด้านเทคนิค

3.6 บุคคลหรือนิติบุคคลที่จะเข้าเป็นคู่สัญญาต้องไม่อยู่ในฐานะเป็นผู้ไม่แสดงบัญชีรายรับรายจ่ายหรือแสดงบัญชีรายรับรายจ่ายไม่ถูกต้องครบถ้วนในสาระสำคัญต่อกรมสรรพากรและสำนักงานป้องกันและปราบปรามการทุจริตแห่งชาติ

3.7 บุคคลหรือนิติบุคคลที่จะเข้าเป็นคู่สัญญากับหน่วยงานของรัฐต้องลงทะเบียนในระบบอิเล็กทรอนิกส์ของกรมบัญชีกลางที่เว็บไซต์ศูนย์ข้อมูลจัดซื้อจัดจ้างภาครัฐ

3.8 คู่สัญญาต้องรับ-จ่ายเงินผ่านบัญชีเงินฝากธนาคาร เว้นแต่การรับจ่ายเงินแต่ละครั้งซึ่งมีมูลค่าไม่เกินสามหมื่นบาทถ้วน คู่สัญญาอาจรับจ่ายเป็นเงินสดก็ได้

**4. ความต้องการด้านบริหารจัดการและทีมงาน**

4.1 ผู้เสนอราคาต้องเสนอรายละเอียดทีมงานที่จะดำเนินงานประกอบด้วยบุคลากรในด้านต่าง ๆ   
อย่างน้อย ดังนี้

|  |  |  |  |  |
| --- | --- | --- | --- | --- |
| **ลำดับ** | **ตำแหน่งบุคลากร** | **วุฒิ** | **ประสบการณ์ ไม่น้อยกว่า (ปี)** | **จำนวน (คน)** |
| ๑ | ผู้จัดการโครงการ | ปริญญาโท | ๑๒ | ๑ |
| ๒ | นักวิเคราะห์ระบบ | ปริญญาตรี | ๗ | ๒ |
| ๓ | นักออกแบบเว็บไซต์ | ปริญญาโท | ๑๐ | ๑ |
| ๔ | โปรแกรมเมอร์ | ปริญญาตรี | ๔ | 4 |
| ๕ | นักทดสอบระบบ | ปริญญาตรี | ๓ | ๑ |
| **รวม** | | | | **9** |

4.2 ทีมงานที่นำเสนอในข้อเสนองานจะต้องไม่มีการเปลี่ยนแปลง ในกรณีที่ที่ปรึกษาต้องการเปลี่ยนแปลงเจ้าหน้าที่ผู้ปฏิบัติงาน ที่ปรึกษาต้องเสนอรายชื่อประวัติการศึกษา ประสบการณ์ผลงาน และหน้าที่ความรับผิดชอบของเจ้าหน้าที่ที่ขอเปลี่ยนแปลงนั้นต่อกรมส่งเสริมการเกษตร โดยเจ้าหน้าที่ดังกล่าวต้องมีคุณสมบัติ ความเหมาะสมและความรู้ความสามารถเทียบเท่าหรือดีกว่ากับเจ้าหน้าที่ที่มีรายชื่อระบุในสัญญา โดยการเปลี่ยนแปลงดังกล่าวต้องได้รับความเห็นชอบจากกรมส่งเสริมการเกษตรก่อนจึงจะดำเนินการเปลี่ยนแปลงได้

4.3 ในการดำเนินการในเรื่องต่าง ๆ หากมีการประชุมเพื่อพิจารณาในรายละเอียดร่วมกัน หรือต้องมีการจัดเอกสารใด ให้เป็นหน้าที่ของที่ปรึกษาในการจัดเตรียมการประชุม เอกสารประกอบการประชุม รายละเอียดการประชุม และจัดทำสรุปรายงานการประชุมทุกครั้งไว้ประกอบการตรวจรับด้วย

**5. หลักฐานการเสนอราคา**

ผู้ประสงค์เสนอราคาจะต้องเสนอหลักฐานเอกสารอย่างน้อย ดังต่อไปนี้

5.1 ห้างหุ้นส่วนสามัญหรือห้างหุ้นส่วนจำกัด ให้ยื่นสำเนาหนังสือรับรองการจัดทะเบียนนิติบุคคลจาก  
นายทะเบียนไม่เกิน 6 เดือน นับถึงวันยื่นเอกสาร บัญชีรายชื่อหุ้นส่วน ผู้จัดการ ผู้มีอำนาจควบคุม (ถ้ามี)   
พร้อมรับรองสำเนาถูกต้องทุกแผ่น

5.2 บริษัทจำกัดหรือบริษัทมหาชนจำกัด ให้ยื่นสำเนาหนังสือรับรองการจดทะเบียนนิติบุคคลจาก  
นายทะเบียนไม่เกิน 6 เดือน นับถึงวันยื่นเอกสาร หนังสือบริคณห์สนธิ บัญชีรายชื่อกรรมการ

5.3 ในกรณีผู้ประสงค์จะเสนอราคาเป็นผู้ประสงค์จะเสนอราคาร่วมกันในฐานะเป็นผู้ร่วมค้า ผู้ร่วมค้าดังกล่าวต้องเป็นนิติบุคคลทั้งสิ้น ให้ยื่นสำเนาสัญญาของการร่วมค้า

5.4 สำเนาใบทะเบียนพาณิชย์ สำเนาใบทะเบียนภาษีมูลค่าเพิ่ม พร้อมรับรองสำเนาถูกต้องทุกแผ่น

5.5 สำเนาใบจดทะเบียนเป็นที่ปรึกษากับศูนย์ข้อมูลที่ปรึกษาไทย กระทรวงการคลังตามระเบียบ  
สำนักนายกรัฐมนตรีว่าด้วยการพัสดุ พ.ศ. 2535

**6. การเสนอราคา**

6.1 ผู้ประสงค์จะเสนอราคาต้องยื่นข้อเสนอทางเทคนิคและซองเสนอราคาพร้อมกันโดยแยกเป็น 2 ซอง โดยต้องกรอกข้อความให้ถูกต้องครบถ้วน รวมทั้งลายมือชื่อของผู้ประสงค์จะเสนอราคาให้ชัดเจน

6.2 ผู้ประสงค์จะเสนอราคาจะต้องกำหนดยืนราคาไม่น้อยกว่า 90 วัน (เก้าสิบวัน) นับแต่วันยืนยันราคา   
โดยจะต้องรับผิดชอบราคาที่ตนเสนอไว้ และจะถอนการเสนอราคาไม่ได้

6.3 ผู้ประสงค์จะเสนอราคาจะต้องกำหนดเวลาดำเนินการตามสัญญาที่จะจ้างให้แล้วเสร็จไม่เกิน 120 วัน นับถัดจากวันลงนามสัญญา

6.4 กรมส่งเสริมการเกษตรจะตรวจสอบคุณสมบัติของผู้ประสงค์จะเสนอราคาแต่ละรายว่าเป็นผู้ประสงค์จะเสนอราคาที่มีผลประโยชน์ร่วมกันกับผู้ประสงค์จะเสนอราคารายอื่นหรือไม่ หากปรากฏต่อกรมส่งเสริมการเกษตรก่อนหรือในขณะที่มีการเสนอราคาว่ามีผู้ประสงค์จะเสนอราคาหรือผู้มีสิทธิ์เสนอราคา กระทำการอันเป็นการขัดขวางการแข่งขันราคาอย่างเป็นธรรม คณะกรรมการฯ จะตัดรายชื่อผู้ประสงค์จะเสนอราคารายนั้นออกจากการเป็นผู้มีสิทธิเสนอราคา และกรมส่งเสริมการเกษตรจะพิจารณาลงโทษผู้ประสงค์จะเสนอราคาหรือผู้มีสิทธิ  
เสนอราคาดังกล่าวเป็นผู้ทิ้งงาน

**7. ขอบเขตข้อกำหนดของงาน**

## **7.1 การพัฒนาโครงสร้างเว็บไซต์ สำหรับเผยแพร่ข้อมูลและบริการของหน่วยงาน ดังนี้**

## 7.1.1 หน้าหลัก (Home) : เว็บไซต์ต้องมีองค์ประกอบข้อมูลการให้บริการสนับสนุนแก่ประชาชน ในด้านการเกษตรที่เกี่ยวกับพืช และข้อมูลที่เกี่ยวข้อง ข่าวกิจกรรม/ประชาสัมพันธ์ และข้อมูลทั่วไปให้เหมาะสม กับกลุ่มเป้าหมายที่เข้ามาใช้เว็บไซต์

### 7.1.2 ข้อมูลเกี่ยวกับหน่วยงาน : เว็บไซต์สามารถบริหารจัดการข้อมูลเกี่ยวกับหน่วยงาน ประกอบด้วยข้อมูล ดังต่อไปนี้ เป็นอย่างน้อย

* ข้อมูลประวัติความเป็นมา
* ข้อมูลวิสัยทัศน์ พันธกิจ
* ข้อมูลโครงสร้างหน่วยงาน ผู้บริหาร อำนาจหน้าที่(ตำแหน่งงาน)
* ข้อมูลภารกิจ และหน้าที่รับผิดชอบของหน่วยงาน
* ข้อมูลยุทธศาสตร์ แผนปฏิบัติราชการ
* ข้อมูลแผนงาน โครงการ และงบประมาณรายจ่ายประจำปี
* ข้อมูลคำรับรอง และรายงานผลการปฏิบัติราชการ
* ข้อมูลการติดต่อ ประกอบด้วย ที่อยู่ เบอร์โทรศัพท์ โทรสาร และแผนที่ตั้งหน่วยงาน เป็นต้น
* ข้อมูลที่อยู่ไปรษณีย์อิเล็กทรอนิกส์ (e-Mail Address) ของบุคคลภายในหน่วยงานที่รับผิดชอบข้อมูล

### 7.1.3 ข้อมูลผู้บริหารเทคโนโลยีสารสนเทศระดับสูง : เว็บไซต์สามารถบริหารจัดการข้อมูลผู้บริหารเทคโนโลยีสารสนเทศระดับสูง ประกอบด้วยข้อมูลดังต่อไปนี้ เป็นอย่างน้อย

* ข้อมูลรายละเอียดเกี่ยวกับ ซีไอโอ ประกอบด้วย ชื่อ-นามสกุล และตำแหน่ง
* ข้อมูลการติดต่อ ประกอบด้วย ที่อยู่ เบอร์โทรศัพท์ โทรสาร ที่อยู่ไปรษณีย์อิเล็กทรอนิกส์ (e-Mail Address)
* ข้อมูลวิสัยทัศน์ และนโยบายต่างๆ ด้านเทคโนโลยีสารสนเทศและการสื่อสาร (ICT) ข้อมูลนโยบายการบริหารจัดการด้าน ICT และมาตรฐานการรักษาความมั่นคงปลอดภัยด้าน ICT
* ข้อมูลการบริหารงานด้าน ICT ได้แก่ ข้อมูลยุทธศาสตร์ ข้อมูลแผนแม่บท และข้อมูลแผนปฏิบัติการ เป็นต้น
* ข้อมูลข่าวสารจากซีไอโอ

### 7.1.4 ข่าวประชาสัมพันธ์ : เว็บไซต์สามารถบริหารจัดการข้อมูลข่าวประชาสัมพันธ์ของกรมส่งเสริมการเกษตร ซึ่งต้องสามารถจำแนกประเภทข่าว ได้ ดังต่อไปนี้ เป็นอย่างน้อย

* ข่าวกิจกรรมและภารกิจของผู้บริหาร
* ข่าวสารประชาสัมพันธ์ทั่วไป
* ข่าวเตือนภัยด้านการระบาดศัตรูพืช
* ข่าวสารและประกาศของหน่วยงาน ได้แก่ ประกาศรับสมัครงาน การจัดซื้อจัดจ้าง   
  และการจัดฝึกอบรม
* ปฏิทินกิจกรรมของกรมส่งเสริมการเกษตร

### 7.1.5 เว็บลิงค์ : เว็บไซต์สามารถบริหารจัดการลิงค์และเชื่อมโยงไปยังหน่วยงานหรือเว็บไซต์ ที่เกี่ยวข้องได้ โดยแบ่งเป็นกลุ่มของลิงค์หน่วยงาน ดังต่อไปนี้ เป็นอย่างน้อย

* ลิงค์หน่วยงานภายในสังกัดกรมส่งเสริมการเกษตร
* ลิงค์หน่วยงานภายนอกที่เกี่ยวข้องโดยตรง
* ลิงค์เว็บไซต์อื่นๆ ที่น่าสนใจ

### 7.1.6 กฎ ระเบียบ ข้อบังคับ ที่เกี่ยวข้องกับหน่วยงาน : เว็บไซต์สามารถบริหารจัดการข้อมูลกฎหมาย พระราชบัญญัติ พระราชกฤษฎีกา กฎกระทรวง ประกาศ ระเบียบ มาตรฐาน คู่มือ แนวปฏิบัติและมติคณะรัฐมนตรีที่เกี่ยวข้อง โดยแสดงที่มาของข้อมูลที่นำมาเผยแพร่ ในรูปแบบไฟล์แนบที่รองรับการดาวน์โหลดและแสดง บนเว็บไซต์

### 7.1.7 ข้อมูลการบริการ : เว็บไซต์สามารถบริหารจัดการลิงค์และให้เชื่อมโยงไปยังระบบงาน ที่เกี่ยวข้องได้ โดยเป็นการให้บริการข้อมูลในรูปแบบเว็บท่า (Web Portal)

### 7.1.8 แบบฟอร์มที่ดาวน์โหลดได้ (Download Forms) : เว็บไซต์สามารถบริหารจัดการไฟล์เอกสารที่ต้องการเผยแพร่และรองรับการดาวน์โหลดเอกสารไปใช้งานได้หลายรูปแบบ เช่น \*.XLS,\*.PDF,\*.DOC เป็นต้น ซึ่งการแสดงข้อมูลเพื่อให้บริการ ต้องเป็นไปตามรูปแบบการบริหารจัดการข้อมูลของเจ้าหน้าที่

### 7.1.9 คลังความรู้ : เว็บไซต์สามารถบริหารจัดการลิงค์เชื่อมโยงไปยังเว็บไซต์ หรือข้อมูลองค์ความรู้ ที่เกี่ยวข้องได้ โดยระบุแหล่งที่มา วัน เวลา หรือข้อมูลที่เกี่ยวข้อง เพื่อให้ผู้ใช้บริการสามารถนำข้อมูลไปใช้ต่อ และเจ้าหน้าที่ผู้ดูแลระบบสามารถบริหารจัดการรูปแบบการนำเสนอเนื้อหาได้หลายรูปแบบ เช่น สื่อมัลติมีเดีย, เอกสาร HTML เป็นต้น พร้อมทั้งบริหารจัดการหมวดหมู่ได้ ดังต่อไปนี้ เป็นอย่างน้อย

* ผลงานวิจัยด้านการเกษตร
* บทความด้านการเกษตร
* กรณีศึกษาด้านการเกษตร
* ข้อมูลสถิติด้านการเกษตรต่างๆ
* ข้อมูลด้านภูมิสารสนเทศ (GIS)

### 7.1.10 คำถามที่พบบ่อย (FAQ) : เว็บไซต์สามารถบริหารจัดการข้อมูลคำถามที่พบบ่อยแก่ผู้เข้าใช้ระบบได้

### 7.1.11 ผังเว็บไซต์ (Site map) : เว็บไซต์สามารถแสดงแผนผังการใช้งานให้ผู้ใช้งานทราบได้ ซึ่งต้องเป็นแผนผังเดียวกันกับการให้บริการเว็บไซต์

## **7.2 ระบบบริการข้อมูลและสร้างปฏิสัมพันธ์กับผู้ใช้บริการอย่างน้อย ดังนี้**

### 7.2.1 ถาม - ตอบ (Q&A) : เว็บไซต์รองรับการส่งคำถามจากผู้ใช้ระบบ ผ่านเว็บไซต์ที่ให้บริการ ได้ โดยสามารถให้เจ้าหน้าที่ที่เป็นผู้ดูและระบบสามารถตรวจสอบข้อมูล เพื่อดำเนินการให้บริการต่อไป ซึ่งระบบต้องกำหนดให้ผู้ขอรับบริการกรอกข้อมูลชื่อ ข้อมูลการติดต่อกลับ และรายละเอียดที่ต้องการสอบถาม พร้อมทั้ง มีระบบจัดหมวดหมู่ของกลุ่มคำถามตามที่กรมส่งเสริมการเกษตรกำหนดได้

### 7.2.2 ระบบสืบค้นข้อมูล (Search Engine) : สามารถสืบค้นข้อมูลจากชื่อไฟล์ และหัวข้อต่าง ๆ ที่ปรากฏบนเว็บไซต์กรมส่งเสริมการเกษตรได้ง่ายและสะดวกรวดเร็ว

### 7.2.3 ช่องทางการติดต่อสื่อสารกับผู้ใช้บริการ

* เว็บไซต์สามารถแจ้งข่าว หรือแจ้งเตือนผู้ใช้ผ่านอีเมลที่ทำการลงทะเบียนไว้บนเว็บไซต์
* รองรับการการเชื่อมโยงไปยังสื่อสังคมออนไลน์ที่กรมส่งเสริมการเกษตรมีให้บริการ   
  เช่น เฟซบุ๊ก ทวิตเตอร์ เป็นต้น
* ช่องทางแสดงความคิดเห็น หรือข้อเสนอแนะ เช่น e-Mail, Web board, Blog เป็นต้น
* ช่องทางการรับเรื่องร้องเรียน และติดตามสถานะเรื่องร้องเรียน

7.2.4 แบบสำรวจออนไลน์ (Online Survey): เว็บไซต์สามารถบริหารจัดการและรองรับการทำ  
แบบสำรวจออนไลน์ จากแบบสำรวจที่มีให้บริการผ่านเว็บไซต์ได้ โดยเจ้าหน้าที่ผู้ดูแลระบบสามารถดึงข้อมูลสรุปของแบบสำรวจในรูปแบบรายงานได้ ซึ่งแบ่งเป็นหัวข้อแบบสำรวจ ดังต่อไปนี้

* การสำรวจความพึงพอใจการใช้บริการเว็บไซต์
* การสำรวจความคิดเห็นของประชาชน (Online Poll)
* การออกเสียงลงคะแนนต่างๆ (Online Voting)

**7.3 การให้บริการในรูปแบบอิเล็กทรอนิกส์ (e-Service) และเรียนรู้พฤติกรรมของผู้ใช้บริการ**

### 7.3.1 การลงทะเบียนออนไลน์ (Register Online)

* แบบฟอร์มสำหรับบันทึกชื่อผู้ใช้บริการและรหัสผ่านก่อนใช้งานระบบ (Login Form)
* ระบบตรวจสอบและยืนยันตัวตนผู้ใช้งาน และสามารถแจ้งเตือนกรณีที่ชื่อผู้ใช้ หรือรหัสผ่านไม่ถูกต้อง
* ระบบจัดการกรณีลืมรหัสผ่าน กรณีที่ผู้ใช้ลืมรหัสผ่านระบบสามารถดำเนินการส่งรหัสผ่านให้ใหม่ได้

7.3.2 รองรับการจัดทำ e-Forms/Online Forms โดยให้บริการบันทึกข้อมูลลงในแบบฟอร์มต่างๆบนหน้าเว็บไซต์ โดยไม่ต้อง Download เอกสาร และสามารถพิมพ์เอกสาร หรือบันทึกข้อมูลในรูปแบบอิเล็กทรอนิกส์ได้

### 7.3.3 การให้บริการเฉพาะบุคคล (Personalized e-Services) ในลักษณะที่ผู้ใช้บริการสามารถกำหนดรูปแบบส่วนตัวในการใช้บริการเว็บไซต์ได้

* มีบริการส่งข้อมูลให้ผู้ใช้บริการเป็นรายบุคคลสำหรับผู้ลงทะเบียน
* ผู้ใช้บริการสามารถกำหนดรูปแบบข้อมูลที่ต้องการและจัดอันดับเนื้อหาได้
* มีการปรับปรุงแฟ้มข้อมูลของผู้ลงทะเบียนแบบอัตโนมัติ ตามพฤติกรรมของผู้ใช้บริการ
* เว็บไซต์สามารถนำเสนอหัวข้อข่าว/ข้อมูล/บริการ ที่ผู้ใช้บริการเข้ามาใช้งานครั้งล่าสุดได้ (Last Visited)
* มีการปรับปรุงการให้บริการของหน่วยงานผ่านทางเว็บไซต์ จากการวิเคราะห์พฤติกรรม  
  ของผู้ใช้บริการ
* มีระบบรายงานที่มีการเปลี่ยนแปลงไปตามข้อมูลที่ได้จากพฤติกรรมของผู้ใช้บริการ และสามารถปรับเปลี่ยนรูปแบบรายงานได้ตามความต้องการ (Dynamic Report)

**7.4 คุณลักษณะของเว็บไซต์ตามมาตรฐานเว็บไซต์ภาครัฐ**

7.4.1 การแสดงผล

* การแสดงผลอย่างน้อย 2 ภาษา คือภาษาไทยและภาษาอังกฤษ
* สามารถเพิ่มหรือลดขนาดตัวอักษรได้

7.4.2 การนำเสนอข้อมูล

* การใช้งาน Really Simple Syndication (RSS) เพื่อนำเสนอข้อมูลข่าวสารของกรมส่งเสริมการเกษตรตามที่กำหนด
* สามารถนำเสนอเนื้อหาในรูปแบบของเสียง และวีดีโอ ได้เป็นอย่างน้อย

7.4.3 เครื่องมือสนับสนุนการใช้งาน

* มีระบบ Navigation ที่ชัดเจน ง่ายต่อการเข้าใจ
* มีเครื่องมือในการแนะนำการใช้งาน (Help) ได้แก่ Tool tips, Pop-up, Help เป็นต้น
* มีคำแนะนำเว็บไซต์ หรือคำอธิบาย Content ต่างๆของเว็บไซต์ เพื่อแนะนำการใช้งานเว็บไซต์แก่ประชาชน

7.4.4 เครื่องมือสำหรับเก็บข้อมูลการเยี่ยมชมเว็บไซต์ (Web Analytic) : มีเครื่องมือสำหรับเก็บข้อมูลการเยี่ยมชมเว็บไซต์ของผู้ใช้บริการ เช่น จำนวนครั้ง จำนวนหน้า ความสนใจ ระยะเวลา เป็นต้น ทั้งนี้ เพื่อ  
ให้หน่วยงานมีข้อมูลใน การวิเคราะห์พฤติกรรมการเยี่ยมชมเว็บไซต์ (Web Behavior)

7.4.5 การตั้งชื่อไฟล์และไดเร็คทอรี: กำหนดวิธีการตั้งชื่อที่สื่อความหมาย เข้าใจตรงกัน สั้นกระชับ และไม่เกิดความสับสน ซึ่งจะช่วยให้ Search Engine ให้ค่าความสำคัญของเว็บไซต์สูงสุด หากคำสำคัญพบ  
เป็นชื่อไฟล์และชื่อไดเร็คทอรี่ โดยตรง

7.4.6 ส่วนล่างของเว็บไซต์ (Page Footer) : ทุกๆ หน้าควรจะแสดงข้อมูลต่างๆ ในส่วนล่างของ

เว็บไซต์ ดังต่อไปนี้

* เมนูหลักในรูปแบบข้อความ
* ข้อมูลติดต่อหน่วยงาน ได้แก่ ชื่อและที่อยู่ หมายเลขโทรศัพท์ หมายเลขโทรสาร และที่อยู่ไปรษณีย์อิเล็กทรอนิกส์
* เส้นเชื่อมกลับไปยังหน้าหลักของเว็บไซต์
* คำสงวนลิขสิทธิ์ (Copyright)
* การปฏิเสธความรับผิด (Disclaimer)
* การประกาศนโยบาย ประกอบด้วย นโยบายเว็บไซต์ (Website Policy) / นโยบาย  
  การคุ้มครองข้อมูลส่วนบุคคล (Privacy Policy) / นโยบายการรักษาความมั่นคงปลอดภัยของเว็บไซต์ (Website Security Policy)

7.4.7 ข้อกำหนดตามมาตรฐาน

* เว็บไซต์ควรสอดคล้องกับข้อกำหนดขององค์การมาตรฐาน เวิลด์ ไวด์ เว็บ (World Wide Web Consortium: W3C) การทำให้เว็บเข้าถึงและใช้ประโยชน์ได้ (Web Accessibility Initiative: WAI) ตามข้อกำหนดการทำให้เนื้อหาเว็บสามารถเข้าถึงและใช้ประโยชน์ได้ รุ่น 2.0 (Web Content Accessibility Guidelines 2.0 : WCAG 2.0) ในเกณฑ์ความสำเร็จ ระดับ เอ (A)
* เว็บไซต์ควรสอดคล้องกับข้อกำหนดของ W3C สำหรับ Hyper Text Markup Language (HTML) อย่างน้อยระดับ 4.01 (HTML 4.01/XHTML 1.0) หากเว็บไซต์ใช้ Cascading Style Sheets (CSS) ควรสอดคล้องกับข้อกำหนดของ W3C สำหรับ CSS ระดับ 1

7.4.8 สามารถรับรู้ได้ (Perceivable)

* จัดให้มีข้อความทดแทนสำหรับเนื้อหาที่ไม่ใช่ข้อความ
* จัดให้มีข้อความทดแทนสำหรับสื่อที่กำหนดด้วยเวลา (Time-Based Media)
* สร้างเนื้อหาที่สามารถนำเสนอได้หลายรูปแบบ เช่น การเปลี่ยนรูปแบบโครงร่างเอกสาร (Layout) โดยไม่สูญเสียสารสนเทศหรือโครงสร้างของเอกสาร
* จัดทำเนื้อหาเพื่อให้ผู้ใช้สามารถเห็นหรือได้ยินเนื้อหาได้ชัดเจนรวมทั้งการแยกความแตกต่างของสีพื้นหน้าและพื้นหลัง

7.4.9 สามารถใช้งานได้ (Operable)

* ผู้ใช้สามารถเข้าถึงทุกส่วนและการใช้งานในหน้าเว็บได้ด้วยการใช้แป้นพิมพ์เพียงอย่างเดียว
* กำหนดเวลาอย่างเพียงพอเพื่อให้ผู้ใช้สามารถอ่านและใช้งานเนื้อหาได้
* ไม่สร้างเนื้อหาที่ก่อให้เกิดอาการชัก (Seizure)
* จัดหาวิธีการให้ผู้ใช้สามารถท่องหน้าเว็บ ค้นหาเนื้อหาและทราบว่าตนเองอยู่ตำแหน่งใด  
  ในเว็บไซต์ได้

7.4.10 สามารถเข้าใจได้ (Understandable)

* ผู้ใช้สามารถอ่านและเข้าใจเนื้อหาที่เป็นข้อความได้
* หน้าเว็บปรากฏและทำงานในลักษณะที่ผู้ใช้สามารถคาดเดาได้
* ช่วยให้ผู้ใช้หลีกเลี่ยงความผิดพลาดและแนะนำวิธีแก้ปัญหา

7.4.11 ระบบสามารถรองรับการทำงานบนระบบปฏิบัติการได้หลาย Platform เช่น Windows, Linux, MAC OSX, iOS, Android, Windows Mobile เป็นต้น

7.4.12 ฐานข้อมูลที่ใช้พัฒนาในระบบนี้เป็นฐานข้อมูลเชิงสัมพันธ์ (Relational Database System)   
ซึ่งผู้เสนอราคาต้องเป็นผู้จัดหาอย่างถูกต้องตามกฎหมายและส่งมอบพร้อมระบบให้ผู้ว่าจ้าง

7.4.13 รองรับการทำงานบนเครือข่ายแบบ IPV4 และ IPV6

7.4.14 รองรับการใช้งานผ่านโปรโตคอล HTTPS, HTTP เป็นอย่างน้อย

7.4.15 ระบบต้องไม่ติดตั้งโปรแกรมเพิ่มเติมบนเครื่องของ Client

7.4.16 ระบบต้องมีการจัดเก็บประวัติการเข้าใช้งานทั้งในด้านผู้เยี่ยมชมทั่วไป และผู้ใช้งานในระบบ

7.4.17 ต้องวางแผนการสำรองข้อมูลและกำหนดวิธีการสำรองข้อมูล เพื่อใช้กับงานอุปกรณ์คอมพิวเตอร์ของกรมส่งเสริมการเกษตรได้

**7.5 การบูรณาการเชื่อมโยงข้อมูลระหว่างหน่วยงานภาครัฐ (Government Data Exchange)**

* มีการจัดทำระบบ API (Application Programming Interface) เพื่อใช้ในให้การบริการและเชื่อมโยงข้อมูลกับหน่วยงานภายนอก ไม่น้อยกว่า 2 ระบบ

## **7.6 การรักษาความมั่นคงปลอดภัยสารสนเทศ (Information Security)**

* เว็บไซต์มีการตรวจสอบความถูกต้อง ครบถ้วนของข้อมูล รวมทั้งเงื่อนไขที่จำเป็นของข้อมูล  
  ที่ผู้ใช้งานบันทึกในแบบฟอร์มก่อนส่งข้อมูล
* มีการเข้ารหัสข้อมูล (Encryption) เพื่อเพิ่มความปลอดภัย ในการสื่อสารหรือส่งข้อมูลผ่านเครือข่ายอินเตอร์เน็ต เช่น การใช้ Secure Sockets Layer (SSL) (https) เป็นต้น
* มีการระบุและยืนยันตัวบุคคล (Authentication) โดยเลือกใช้เทคโนโลยีในการยืนยันตัวตนที่เหมาะสม  
  ในส่วนที่กรมส่งเสริมการเกษตรกำหนด
* มีการกำหนดระดับการเข้าถึงข้อมูล โดยแบ่งเป็นสำหรับเจ้าหน้าที่ผู้ปฏิบัติงาน และประชาชนทั่วไป
* มีระบบการสำรองข้อมูลในส่วนของการบริหารจัดการเว็บไซต์และฐานข้อมูลของเว็บไซต์   
  โดยสามารถตั้งเป็นระบบอัตโนมัติและเจ้าหน้าที่ผู้ดูแลระบบสามารถดำเนินการเองได้

**8. การฝึกอบรม**

ที่ปรึกษาต้องเสนอแผนการฝึกอบรมให้เจ้าหน้าที่ของกรมส่งเสริมการเกษตร ดังนี้

8.1 หลักสูตรสำหรับผู้ดูแลระบบ ประกอบด้วยเนื้อหาเกี่ยวกับการบริหารจัดการโครงสร้างเว็บไซต์   
การปรับเปลี่ยนรูปแบบโครงสร้างหน้าหลัก หมวดหมู่ของเนื้อหา ระบบการบริหารจัดการสมาชิก การรักษาความปลอดภัย และการสำรองและกู้คืนฐานข้อมูลของเว็บไซต์

* ระยะเวลาในการอบรม จำนวน 2 วัน
* ผู้เข้ารับการอบรมได้แก่ เจ้าหน้าที่กรมส่งเสริมการเกษตรในฐานะผู้ดูแลระบบ จำนวน 10 คน

8.2 หลักสูตรสำหรับเจ้าหน้าที่ผู้ขึ้นข่าวประชาสัมพันธ์ ประกอบด้วยเนื้อหาเกี่ยวกับการนำข่าวประชาสัมพันธ์ และเนื้อหาในรูปแบบต่าง ๆ ขึ้นเว็บไซต์

* ระยะเวลาในการอบรม จำนวน 1 วัน
* ผู้เข้ารับการอบรมได้แก่ เจ้าหน้าที่กรมส่งเสริมการเกษตรในฐานะผู้ขึ้นข่าวประชาสัมพันธ์  
   จำนวน 30 คน

8.3 ที่ปรึกษาจะต้องหาเอกสารประกอบการอบรม อาหารกลางวัน อาหารว่าง และเครื่องดื่ม

8.4 ที่ปรึกษาจะต้องเป็นผู้จัดหาเครื่องคอมพิวเตอร์สำหรับใช้ในการฝึกอบรม และเป็นผู้รับผิดชอบค่าใช้จ่ายทั้งสิ้น

8.5 สถานที่ฝึกอบรมสามารถของใช้สถานที่ของกรมส่งเสริมการเกษตรได้ หากใช้สถานที่อื่นที่ปรึกษา  
ต้องเป็นผู้รับผิดชอบค่าใช้จ่ายทั้งสิ้น

**9. ระยะเวลาการดำเนินงาน**

ภายในระยะเวลา 120 วัน นับถัดจากวันลงนามในสัญญา

**10. รายละเอียดการส่งมอบงานและการเบิกจ่าย**

ที่ปรึกษาต้องส่งมอบผลการดำเนินงานให้กับกรมส่งเสริมการเกษตร โดยจะเบิกจ่ายเป็นรายเดือนตามที่ปรึกษาได้เสนอราคาแผนการปฏิบัติงานและได้ปฏิบัติงานตามแผนส่งมอบแผนปฏิบัติงาน ดังนี้

10.1 เดือนที่ ๑ เบิกจ่ายไม่เกินร้อยละ 20 ของวงเงิน ภายใน 30 วัน นับจากวันที่ลงนามในสัญญาจ้างเมื่อดำเนินการ ดังต่อไปนี้

- รายงานการออกแบบระบบ (System Design Report) ประกอบด้วย รายงานการศึกษา วิเคราะห์ และแนวคิดการออกแบบโครงสร้างเว็บไซต์ จำนวน 5 ชุด

- ต้นแบบโครงสร้างเว็บไซต์ (Prototype) ที่นำเสนอหมวดหมู่และเนื้อหาภาพรวมของกรมส่งเสริมการเกษตร

10.2 เดือนที่ ๒ เบิกจ่ายไม่เกินร้อยละ 30 ของวงเงิน ภายใน 6๐ วัน นับจากวันที่ลงนามในสัญญาจ้าง เมื่อดำเนินการ ดังต่อไปนี้

* โครงสร้างเว็บไซต์ (Prototype) ที่นำเสนอสามารถแสดงหมวดหมู่และเนื้อหาในข้อที่ 7.1, 7.2, 7.3 และ 7.4
* ระบบบริหารจัดการโครงสร้างเว็บไซต์สามารถแสดงหมวดหมู่และเนื้อหาในข้อที่ 7.1, 7.2, 7.3 และ 7.4

- รายงานผลการดำเนินงานเดือนที่ 2

10.3 เดือนที่ 3 เบิกจ่ายไม่เกินร้อยละ 30 ของวงเงินภายใน 9๐ วัน นับจากวันที่ลงนามในสัญญาจ้าง เมื่อดำเนินการ ดังต่อไปนี้

* การจัดทำระบบ API (Application Programming Interface) ในข้อที่ 7.5
* ระบบการรักษาความมั่นคงปลอดภัยสารสนเทศและติดตั้งระบบ HTTPS ให้กับ Domain www.doae.go.th ในข้อที่ 7.6
* รายงานผลการดำเนินงานเดือนที่ 3

10.4 งวดที่ 4 เบิกจ่ายเป็นจำนวนเงิน 300,000 บาท ภายใน 12๐ วัน นับจากวันที่ลงนาม  
ในสัญญาจ้าง เมื่อดำเนินการ ดังต่อไปนี้

- รายงานการออกแบบระบบ (System Design Report) ประกอบด้วย รายงานการศึกษา วิเคราะห์ การออกแบบโครงสร้างเว็บไซต์ การออกแบบฐานข้อมูล การสำรองและกู้คืนฐานข้อมูล จำนวน 10 ชุด และรูปแบบดิจิทัลจำนวน 5 ชุด

- การฝึกอบรมรายละเอียดตามข้อ 8

- คู่มือการใช้งานระบบสำหรับเจ้าหน้าที่ดูแลระบบจำนวน 10 ชุด และเจ้าหน้าที่ผู้ขึ้นข่าวประชาสัมพันธ์จำนวน 10 ชุด และรูปแบบดิจิทัลจำนวน 5 ชุด

- ติดตั้งเว็บไซต์กรมส่งเสริมการเกษตรตามมาตรฐานเว็บไซต์ภาครัฐ สามารถใช้งานได้ ครบถ้วน ตรงตามรายละเอียดขอบเขต ข้อที่ 7.1-7.7

- ชุดคำสั่ง (source code) ฉบับสมบูรณ์พร้อมคู่มือการติดตั้งระบบในรูปแบบรูปแบบดิจิทัลจำนวน 1 ชุด

**11. หลักเกณฑ์การพิจารณาให้คะแนน**

คณะกรรมการจะเปิดซองข้อเสนอด้านเทคนิค แล้วให้คะแนนตามเกณฑ์การพิจารณา โดยจะเปิดซองราคาของที่ปรึกษาที่มีข้อเสนอด้านเทคนิคที่ดีที่สุด เพียงรายเดียว

|  |  |  |
| --- | --- | --- |
| เกณฑ์การพิจารณา | รายละเอียด | คะแนน |
| 1. ผลงานประสบการณ์ที่ผ่านมา | - มีผลงานที่ส่งมอบแล้วในการจัดทำเว็บไซต์ตามมาตรฐานเว็บไซต์ภาครัฐ อย่างน้อย 1 โครงการ ภายในระยะเวลา 3 ปี  - องค์ประกอบทีมงานต้องมีความครบถ้วนตามข้อ 4.1 และเป็นผู้มีความรู้ความเชี่ยวชาญ ทักษะและประสบการณ์ที่เกี่ยวข้องกับงานและน่าเชื่อถือในการพัฒนาระบบงานให้สำเร็จได้อย่างมีประสิทธิภาพ | 30 |
| 2. คุณสมบัติของข้อเสนอทางเทคนิค | - ผู้เสนอราคาต้องจัดทำข้อเสนอทางเทคนิคโดยจัดทำเป็นเอกสารโครงการ (Proposal) พร้อมทั้งนำเสนอตัวอย่างเว็บไซต์ที่เคยพัฒนาสำเร็จมาแล้วโดยอาจจัดทำให้รูปแบบเอกสารหรือสื่อมัลติมีเดีย เพื่อให้คณะกรรมการพิจารณาประกอบการให้คะแนน โดยพิจารณาตามประเด็น ดังนี้  1) แนวคิดการออกแบบโครงสร้างเว็บไซต์ของกรมส่งเสริมการเกษตรตามมาตรฐานเว็บไซต์ภาครัฐ  2) แนวคิดการออกแบบโครงสร้างสถาปัตยกรรมและการรักษาความปลอดภัยของกรมส่งเสริมการเกษตรตามมาตรฐานเว็บไซต์ภาครัฐ  3) แผนการปฏิบัติงานพร้อมทั้งบุคคลากรที่ปฏิบัติงานโดยละเอียดแสดงเป็นรายเดือน  4) ข้อเสนอด้านเทคนิคเพิ่มเติม | 70 |

**12. งบประมาณ**

วงเงิน 1,500,000 บาท (หนึ่งล้านห้าแสนบาทถ้วน) รวมภาษีมูลค่าเพิ่มแล้ว

**13. ลิขสิทธิ์โปรแกรม**

13.1 ระบบโครงสร้างเว็บไซต์กรมส่งเสริมการเกษตรตามมาตรฐานเว็บไซต์ภาครัฐที่พัฒนา และได้ส่งมอบให้ผู้ว่าจ้างเรียบร้อยแล้ว ถือเป็นลิขสิทธิ์ของผู้ว่าจ้างเท่านั้น

13.2 ผู้ว่าจ้างมีสิทธิในการใช้โปรแกรมอย่างถูกต้องตามกฎหมาย โดยผู้ว่าจ้างสามารถใช้เผยแพร่ในกิจการของผู้ว่าจ้างได้ตลอดไป

13.3 ที่ปรึกษาไม่มีสิทธิในการส่งมอบ Source Code ข้อมูลเอกสารและผลการดำเนินการตามข้อกำหนดขอบเขตฯ ให้แก่ผู้ใดหากไม่ได้รับความยินยอมเป็นลายลักษณ์อักษรจากผู้ว่าจ้างก่อน

13.4 ที่ปรึกษาจะต้องเป็นผู้รับผิดชอบให้ผู้ว่าจ้างมีสิทธิโดยถูกต้องชอบธรรมในการใช้ Software ที่เสนอหรือ Software ที่จำเป็นต้องใช้ในระบบที่ได้พัฒนา และส่งมอบให้แก่ผู้ว่าจ้างทั้งที่มีลิขสิทธิ์อยู่แล้ว หรืออาจมีลิขสิทธิ์เกิดขึ้นภายหลัง ทั้งนี้ผู้ว่าจ้างจะต้องไม่เสียค่าใช้จ่ายใด ๆ เพิ่ม

13.5 ที่ปรึกษาจะต้องรับผิดชอบต่อการละเมิดบทบัญญัติแห่งกฎหมายลิขสิทธิ์บุคคลที่สาม ซึ่งที่ปรึกษานำมาใช้ในการปฏิบัติงานตามข้อกำหนดขอบเขต ฯ หากที่ปรึกษาทำผิดละเมิดต่อกฎหมายลิขสิทธิ์ของบุคคลที่สามเป็นเหตุให้ผู้ว่าจ้างเกิดความเสียหายจากข้อกำหนดขอบเขตนี้ ที่ปรึกษาต้องรับผิดชอบชดใช้ค่าเสียหายอันพึงมีต่อผู้ว่าจ้างตามความเป็นจริง

13.6 ผู้ว่าจ้างขอสงวนสิทธิ์มิให้ผู้เสนอราคานำเอกสารที่ได้รับจากผู้ว่าจ้างไปเผยแพร่กับบุคคลอื่น ๆ

**14. การสงวนสิทธิ์**

14.1 กรณีมีปัญหาใด ๆ เกิดขึ้น ทั้งในช่วงการพิจารณาข้อเสนอ และช่วงการดำเนินงานต่าง ๆ หรือภายหลังจากที่ได้ทำสัญญากับผู้เสนอราคาแล้ว กรมส่งเสริมการเกษตรสงวนสิทธิ์ในการตัดสินวินิจฉัยชี้ขาดปัญหาที่เกิดขึ้นดังกล่าว และให้ถือว่าคำวินิจฉัยของกรมส่งเสริมการเกษตรเป็นที่สิ้นสุดเด็ดขาดแล้ว ผู้เสนอราคาต้องยอมรับคำวินิจฉัยดังกล่าวโดยไม่มีข้อโต้แย้งใด ๆ ทั้งสิ้น

14.2 กรมส่งเสริมการเกษตรขอสงวนสิทธิ์ยกเลิกการดำเนินการจัดจ้าง หากไม่ได้รับการสนับสนุนงบประมาณ หรือ งบประมาณไม่เพียงพอ ทั้งนี้ ผู้เสนอราคาไม่มีสิทธิ์เรียกร้องค่าใช้เสียหายใด ๆ ทั้งสิ้น

**เงื่อนไขการดำเนินงาน**

ที่ปรึกษาจะต้องดำเนินการตามขอบเขตข้อกำหนดของงานโดยปฏิบัติตามเงื่อนไข ดังนี้

1. ที่ปรึกษาต้องจัดทำแผนการปฏิบัติงานและจัดทำรายละเอียดการดำเนินงานพร้อมกับยื่นข้อเสนอให้กับกรมส่งเสริมการเกษตรและให้ปรับปรุงให้เหมาะสมภายหลังจากได้รับเลือกเป็นคู่สัญญาโดยจัดส่งให้กรมส่งเสริมการเกษตรภายใน 14 วันทำการ นับถัดจากวันลงนามในสัญญา

2. ที่ปรึกษาต้องเข้าร่วมประชุมกับเจ้าหน้าที่ของกรมส่งเสริมการเกษตร ณ กรมส่งเสริมการเกษตร เพื่อตรวจสอบรายละเอียดการพัฒนาโครงสร้างเว็บไซต์กรมส่งเสริมการเกษตรตามมาตรฐานเว็บไซต์ภาครัฐ ตลอดระยะเวลาดำเนินโครงการจนกว่าจะแล้วเสร็จ และดำเนินงานตรงตามแผนปฏิบัติงาน

3. ที่ปรึกษาต้องส่งรายงานความก้าวหน้าในการดำเนินงานทุกเดือน ภายใน 3 วันทำการนับถัดจากวันสิ้นเดือน

4. การพัฒนาโครงสร้างเว็บไซต์กรมส่งเสริมการเกษตรตามมาตรฐานเว็บไซต์ภาครัฐภายใต้ข้อกำหนดและเงื่อนไขของการจ้างจะต้องไม่มีผลให้กรมส่งเสริมการเกษตรต้องดำเนินการจัดหาลิขสิทธิ์โปรแกรมหรือฐานข้อมูลใด ๆ เพิ่มเติมอีก

5. ที่ปรึกษาต้องจัดหาและติดตั้งระบบ HTTPS ให้กับ Domain [www.doae.go.th](http://www.doae.go.th) กรมส่งเสริมการเกษตรเป็นเวลาไม่น้อยกว่า 2 ปี โดยที่ปรึกษาไม่คิดค่าใช้จ่ายใด ๆ

6. ที่ปรึกษาต้องดูแลแก้ไขปัญหา และปรับปรุงเว็บไซต์เพิ่มเติมตามความจำเป็น ภายในระยะเวลา 2 ปี นับถัดจากวันที่คณะกรรมการตรวจรับได้รับมอบงานแล้ว หากเกิดปัญหาเว็บไซต์ไม่สามารถให้บริการได้ ที่ปรึกษาต้องดำเนินการแก้ไขให้แล้วเสร็จภายใน 1 ชั่วโมง นับจากเวลาที่แจ้ง โดยที่ปรึกษาไม่คิดค่าใช้จ่ายใด ๆ

7. ในการจ่ายเงินค่าจ้าง ผู้ว่าจ้างจะหักเงินค่าจ้างไว้ร้อยละห้า (5%) เพื่อมารวมไว้เป็นเงินประกันผลงานและจ่ายคืนให้ที่ปรึกษาภายใน 2 ปี นับจากวันที่คณะกรรมการตรวจรับ ได้ดำเนินการตรวจรับงานไว้เป็นการถูกต้องแล้ว

8. อัตราค่าปรับ กรมส่งเสริมการเกษตรจะปรับเป็นรายวัน เป็นจำนวนเงินตายตัวในอัตราร้อยละ 0.10 ของราคาจ้างงานทั้งหมด แต่ไม่ต่ำกว่าวันละ 100 บาท นับแต่วันถัดจากวันครบกำหนดตามสัญญา จนถึงวันที่ดำเนินการแล้วเสร็จตามสัญญา

9. การพัฒนาโครงสร้างเว็บไซต์กรมส่งเสริมการเกษตรตามมาตรฐานเว็บไซต์ภาครัฐ พร้อมทั้งคู่มือการใช้งานทั้งที่เป็นเอกสารหรือวัสดุอุปกรณ์ใด ๆ ที่เกิดจากการจ้างครั้งนี้ ถือเป็นลิขสิทธิ์ของกรมส่งเสริมการเกษตร โดยกรมส่งเสริมการเกษตรสงวนสิทธิ์ในการดำเนินการเปลี่ยนแปลง แก้ไข ทำซ้ำ ปรับปรุงและพัฒนาเพิ่มเติมต่อไปได้ ตามที่กรมส่งเสริมการเกษตรต้องการ